b'\n_START_ARTICLE_\nSaudi Arabia\n_START_SECTION_\nEtimolohiya\n_START_PARAGRAPH_\nPagkatapos ng pag-iisa ng mga Kaharian ng Hejaz at Nejd, pinangalanan ang bagong estado na al-Mamlaka al-\xca\xbbArabiyya as-Sa\xca\xbb\xc5\xabdiyya (ang pagsasatitik ng \xd8\xa7\xd9\x84\xd9\x85\xd9\x85\xd9\x84\xd9\x83\xd8\xa9 \xd8\xa7\xd9\x84\xd8\xb9\xd8\xb1\xd8\xa8\xd9\x8a\xd8\xa9 \xd8\xa7\xd9\x84\xd8\xb3\xd8\xb9\xd9\x88\xd8\xaf\xd9\x8a\xd8\xa9 sa wikang Arabe) ayon sa kautusan ng nagtatag nito na si  Haring Abdul Aziz Al Saud noong 23 Setyembre 1932. Ito ay karaniwang sinasalin sa "ang Kaharian ng Saudi Arabia" o "the Kingdom of Saudi Arabia" sa Ingles.\n_START_SECTION_\nHeograpiya\n_START_PARAGRAPH_\nNasasakop ng Saudi Arabia ang halos 80 bahagdan ng Tangway ng Arabya, na matatagpuan sa pagitan ng latitud 16\xc2\xb0 at 33\xc2\xb0 N, at longhitud 34\xc2\xb0 and 56\xc2\xb0 E. Dahil sa ang hangganan ng bansa sa timog na naghahanggan sa Mga Pinag-isang Arabong Emirado at Oman ay hindi wastong naitakda o namarkahan, ang tumpak na sukat ng bansa ay nananatiling hindi alam._NEWLINE_Napapaibabawan halos lahat ng Disyerto ng Arabya at nang iba pang maliliit na mga disyerto ang Saudi Arabia. Wala halos permanenteng mga ilog at lawa sa bansa, ngunit maraming mga wadis. Ang kakaunting mga mayayabong na bahagi ay matatagpuan sa mga naanuran ng mga wadis at mga oasis. Ang gitnang talampas ang pangunahing topograpikal na tampok ng bansa kung saan ay matarik ito mula sa Dagat Pula at unti unting pababa patungo sa Nejd hanggang sa Golpo ng Persiya. Ang timog kanlurang lalawigan ng Asir ay mabundok, kung saan matatagpuan ang Bundok Sawda, kung saan sinasabing pinakamataas na bahagi ng bansa._NEWLINE_._NEWLINE_Maliban sa timog kanlurang lalawigan ng Asir, may klimang pandisyerto ang Arabyang Sadui na may labis na temperaturang mainit sa araw at mabilis namang bababa pagdating ng gabi.  Nasa 45\xc2\xa0\xc2\xb0C ang karaniwang temperatura tuwing tag-araw  ngunit maaaring umabot sa taas na 54\xc2\xa0\xc2\xb0C. Tuwing taglamig naman ay madalang kung umabot ng 0\xc2\xa0\xc2\xb0C ang temperatura. Katamtaman naman ang klima tuwing tagsibol at taglagas na may karaniwang temperatura na nasa 29\xc2\xa0\xc2\xb0C. Mababa lang taunang pag-ulan.\n_START_SECTION_\nPolitika\n_START_PARAGRAPH_\nIsang ganap na monarkiya ang Saudi Arabia, subalit, ayon sa Pangunahing Batas ng Saudi Arabia na pinagtibay ng kautusan ng hari noong 1992, dapat sumunod ang hari sa Sharia (ang batas ng Islam), at sa Qur\'an. Inihayag na ang Quran at ang Sunna (mga tradisyon ni Muhammad) ang magiging saligang batasm subalit walang nakasulat na makabagong saligang batas na isinulat sa Saudi Arabia, at nanatili ang Saudi Arabia na bansa sa mga Bansang Arabo na walang halalang nagaganap, simula maitatag ito.  Walang mga partidong pampolitika o pambansang halalan ang pinapahintulutan at ayon sa 2010 Demomcracy Index ng The Economist, ika-pito sa pinaka-awtoritaryang rehimen ang pamahalaang Saudi mula sa 167 bansang inuri._NEWLINE_Noong 25 Setyembre 2011, Inihayag ni Haring Abdullah ng Saudi Arabia na magkakaroon ang mga kababaihan ng karapatan upang humalal sa susunod na halalang lokal at sumali sa lupon ng mga tagayong ng Shura bilang isang ganap na kasapi at maaaring tumakbo bilang kandidato sa mga eleksiyong munisipal, ngunit hindi nabanggit ng Hari kung papayagan nito na magmaneho ng mga sasakyan at mabuhay ng normal na walang bantay na lalaki.\n_START_SECTION_\nMonarkiya at ang pamilya ng Hari\n_START_PARAGRAPH_\nMagkakasamang tungkulin ng hari ang tagapagbatas, tagapagpaganap at tagapaghukom. at ang mga kautusan ng hari ang bumubuo sa batayan mga batas ng bansa. Ginagampanan din ng hari ang katungkulang ng punong ministro, ang nangunguna sa mga Konseho ng mga Ministro (Majlis al-Wuzar\xc4\x81\xca\xbe) na binubuo ng pangunahin at pangalawang mga  kinatawan._NEWLINE_Pinangungunahan ng pamilya ng hari ang sistemang pampolitika ng bansa. Ang malaking bilang ng pamilya ang nagbibigay daan upang makontrol ang karamihan sa mahahalagang posisyong sa Kaharian at upang mapabilang sila sa lahat ng antas ng pamahalaan Tinatayang nasa 7,000 pataas ang bilang ng mga prinsipe, at karamihan sa kapangyarihan at impluwensiya ayhawak ng 200 o higit pang mga inanak na lalaki ng Haring Abdul Aziz. Ang mga pangunahing mga ministro ay karaniwang nakalaan lamang sa pamiya ng hari, pati rin ang labintatlong rehiyunal na pagkagubernador'